[{"text_idx": "#000000", "text": "Digon i ddathlu a digon i ddod, medd Gohebydd Celfyddydau BBC Cymru Huw Thomas wrth ystyried y flwyddyn a fu a'r hyn sydd ar y gweill."}, {"text_idx": "#000001", "text": "Yng Nghymru a thu hwnt roedd y celfyddydau wedi hawlio sylw a chlod eleni."}, {"text_idx": "#000002", "text": "Dathliadau 150 y Wladfa oedd y llwyfan i gryn dipyn o berfformiadau, gyda'r Theatr Genedlaethol yn ymuno a\u0302 National Theatre Wales i gyd-cynhyrchu sioe yn Aberda\u0302r yn olrhain hanes rhai o gymeriadau'r cyfnod."}, {"text_idx": "#000004", "text": "Yn o\u0302l Catrin Finch, oedd ar y daith arbennig hon, cerddoriaeth oedd yn cynnal yr iaith ym Mhatagonia."}, {"text_idx": "#000006", "text": "Dramor eto roedd un arall o Gymru yn gwneud argraff. Yn y biennale yn Fenis aeth Helen Sear a\u0302'i lluniau o gefn gwlad Sir Fynwy i'w rhannu gyda phwysigion y diwydiant celfyddydau rhyngwladol."}, {"text_idx": "#000007", "text": "Roedd ei ffotograffau a'i fideo o'r goedwig ger ei chartref ym Mrynbuga wedi llwyddo i ddenu sylw'r beirniaid, a thwristiaid y ddinas Eidalaidd."}, {"text_idx": "#000008", "text": "Yn Llundain roedd rhai o drysorau'r Orsedd ymhlith y gwrthrychau hanesyddol yn arddangosfa arloesol Amgueddfa Prydain am y Celtiaid. Baneri, gwisgoedd a gweithiau arian hanesyddol yr Orsedd oedd yn yr un stafell gyda gemwaith, offer a cherfluniau yr hen Geltiaid."}, {"text_idx": "#000010", "text": "No\u0302l yn y famwlad roedd tipyn o newid tu o\u0302l i lenni ein theatrau. Fe adawodd Terry Hands ei swydd hirdymor fel cyfarwyddwr artistig Theatr Clwyd ond cyn gadael fe rybuddiodd fod gormod o gyfrifwyr yn y diwydiant erbyn hyn."}, {"text_idx": "#000011", "text": "Perfformiad o Hamlet oedd y sioe olaf iddo ei gyfarwyddo."}, {"text_idx": "#000012", "text": "Fe agorodd drysau Pontio o'r diwedd yn 2015. Doedd hi ddim yn bosib cuddio'r cyffro wrth i staff y ganolfan ddechrau croesawu ymwelwyr am y tro cyntaf yn yr hydref, a hynny flwyddyn ar o\u0302l i'r agoriad swyddogol cael ei ohirio."}, {"text_idx": "#000013", "text": "Perfformiad o Chwalfa gan Theatr Genedlaethol fydd un o brif atyniadau'r celfyddydau yng Nghymru yn 2016."}, {"text_idx": "#000014", "text": "Yn y flwyddyn newydd bydd National Theatre Wales yn datgelu olynydd i'w cyfarwyddwr artistig John McGrath sy'n gadael am swydd newydd ym Manceinion saith mlynedd ers iddo sefydlu'r cwmni."}, {"text_idx": "#000015", "text": "Fe fydd cadeirydd newydd yn ymuno a\u0302'r Cyngor Celfyddydau yn ystod cyfnod ble mae'r arian yn dynn o hyd er nad yw'r creadigrwydd yn crebachu."}, {"text_idx": "#000017", "text": "Roald Dahl, mae'n debyg, ydy'r enw fydd yn holl-bresennol yn 2016."}, {"text_idx": "#000018", "text": "I ddathlu canmlwyddiant geni'r awdur yng Nghaerdydd, bydd strydoedd y ddinas yn llwyfan i benwythnos o berfformiadau wedi'u cydlynu gan Ganolfan Mileniwm Cymru a National Theatre Wales."}, {"text_idx": "#000019", "text": "Shakespeare fydd yr enw amlwg arall yn 2016. Fis Ebrill fe fydd hi'n 400 mlynedd ers iddo farw, ac mae 'na lu o lyfrau, cynhyrchiadau a rhaglenni teledu ar y gweill i ddathlu'i fywyd."}, {"text_idx": "#000020", "text": "Yng Nghaerdydd bydd yr Amgueddfa Genedlaethol yn codi ta\u0302l mynediad i arddangosfa am y tro cyntaf ers achau. Bydd rhaid talu \u00a37 i fynd i arddangosfa Trysorau ym mis Ionawr (er bod plant yn cael mynediad am ddim)."}, {"text_idx": "#000021", "text": "Bydd rhai o wisgoedd ac offer Indiana Jones yno ynghyd a\u0302'r gwrthrychau archeolegol oedd wedi ysbrydoli'r ffilmiau."}, {"text_idx": "#000022", "text": "Does dim bwriad i godi ta\u0302l i ymweld a\u0302 gweddill yr amgueddfa ond os ydy'r Trysorau'n boblogaidd, fe fydd mwy o sioeau o'r fath yn y dyfodol."}, {"text_idx": "#000024", "text": "Patagonia: 'Cerddoriaeth yn cadw'r iaith'"}, {"text_idx": "#000028", "text": "Eisteddfod: 'Canolfannau cystadlu' i ddisodli'r pafiliwn"}, {"text_idx": "#000030", "text": "Diogelwch ta\u0302n: Datblygwyr mawr yn arwyddo cytundeb"}, {"text_idx": "#000032", "text": "5 cornel o Gymru ar ochr arall y ffin"}, {"text_idx": "#000033", "text": "Carchar yn 'agoriad llygad i anghyfiawnder'"}, {"text_idx": "#000036", "text": "Cwis: Cysylltiadau Cymru a Ffrainc"}, {"text_idx": "#000037", "text": "Fideo: Rhyddhau hanner miliwn o glipiau archif"}, {"text_idx": "#000038", "text": "Pum munud gyda'r actores Nia Gandhi"}]